0581.xml
تمام سیاسی جماعتیں اختلافات بھلا کر ملک کی بہتری کیلئے ورکنگ ریلیشن شپ کو بہتر کریں، سندھ اس بات کا متحمل نہیں ہوسکتا کہ یہاں قومیتوں کے جھگڑے بڑھیں، خورشید شاہ سید ہیں وہ اپنے نانا کی توہین نہیں کرسکتے، مسلم لیگ فنکشنل اس مسئلہ کے حل کے لئے اپنا کردار ادا کرے امیر جماعت اسلامی سراج الحق کی پیر صاحب پگارا سے ملاقات کے بعد میڈیا سے گفتگو
کراچی۔ 28 اکتوبر (اے پی پی) امیر جماعت اسلامی سراج الحق نے کہا ہے کہ تمام سیاسی جماعتوں کو چاہئے کہ وہ سیاسی اختلافات بھلا کر ملک کی بہتری کیلئے آپس میں ورکنگ ریلیشن شپ کو بہتر کریں، سندھ اس بات کا متحمل نہیں ہوسکتا کہ یہاں قومیتوں کے جھگڑے بڑھیں سندھ کی ترقی پاکستان کی ترقی ہے۔ خورشید شاہ سید ہیں وہ اپنے نانا کی توہین نہیں کرسکتے، مسلم لیگ فنکشنل اس مسئلہ کے حل کے لئے اپنا کردار ادا کرے۔ ان خیالات کا اظہار انہوں نے منگل کو راجہ ہاؤس کراچی میں پیر صاحب پگارا پیر صبغت اللہ سے ملاقات کے بعد میڈیا سے گفتگو کرتے ہوئے کیا۔ اس موقع پر وفاقی وزیر سمندر پار پاکستانی و انسانی ترقی پیر صدر الدین شاہ راشدی، شہریار مہر، جام مدد علی، نصرت سحر عباسی، کامران ٹیسوری، خضر حیات منگریو اور دیگر بھی موجود تھے۔ سراج الحق نے کہا کہ پیر صاحب پگارا سے ملاقات کی کافی عرصے سے خواہش تھی، آج ان سے اور ان کے بھائی پیر صدر الدین راشدی سے تفصیلی ملاقات ہوئی ہے۔ انہوں نے کہا کہ ملک میں عام آدمی کے مسائل ہیں لیکن اس جانب کوئی توجہ نہیں دے رہا ہم چاہتے ہیں تمام سیاسی قیادت آپس کے اختلافات بھلا کر بیٹھیں اور عام آدمی جو محنت مزدوری کر کے اپنے بچوں کو کھلاتا ہے وہ مشکلات کا شکار ہے۔ انہوں نے کہا کہ موجودہ الیکشن کمیشن کے تحت اگر الیکشن ہوئے تو پھر ملک کا وہی حال ہوگا اس لئے الیکشن ریفارمز لائی جائیں اور الیکشن سسٹم کو بہتر کیا جائے۔ انہوں نے یہ ٹھیک ہے ایک پارٹی نے اسلام آباد میں دھرنے کے خاتمے کا اعلان کیا ہے لیکن ملک کا سیاسی بحران ختم کرنے کیلئے حکومت اور عمران خان کو مزاکرات کی ٹیبل پر بیٹھنا ہوگا۔ سراج الحق نے کہا کہ محرم الحرام کا مہینہ ہے اس لئے میں اپیل کرتا ہوں کہ آپس کے اتفاق کو بڑھایا جائے حضرت امام حسینؑ کسی ایک فرقے کہ نہیں تھے اس لئے پوری دنیا میں اچھا پیغام جاتا ہے۔ انہوں نے کہا کہ میں نے پیر صاحب پگارا اور ان کے بھائی پیر صدر الدین شاہ راشدی کو منصورہ کرنے کی دعوت دی ہے جو انہوں نے قبول کی ہے۔ اس موقع پر پاکستان لیگ فنکشنل سندھ کے صدر پیر صدر الدین شاہ راشدی نے کہا کہ میں امیر جماعت اسلامی اور ان کے ساتھ راجہ ہاؤس آمد پر شکریہ ادا کرتا ہوں۔ انہوں نے کہا کہ ہمارے اور ان کے بزرگوں کے تعلقات تھے۔ انہوں نے کہا کہ ہماری ملاقات میں فیڈریشن کو بچانے کے لئے مل جل کر کوششوں پر اتفاق ہوا ہے۔ انہوں نے کہا کہ اس ملاقات کے اچھے نتائج نکلیں گے۔
APP
28.10.14
0581p.xml
4 صوبے چلا کر دکھائیں پھر20 بنائیں، سراج الحق: پیرپگاڑا سے ملاقات، جمہوری سسٹم کے تحفظ پر اتفاق
لاہور+ کراچی (خصوصی نامہ نگار) جماعت اسلامی کے امیر سراج الحق اور پیپلزپارٹی کے رہنما سابق وزیراعظم یوسف رضا گیلانی نے گزشتہ روز کراچی میں فنکشنل لیگ کے سربراہ پیر پگاڑا صبغت اللہ راشدی سے انکی رہائش گاہ پر علیحدہ علیحدہ ملاقاتیں کیں۔ جن میں ملک کی موجودہ صورتحال پر تبادلہ خیا ل کیا گیا۔ سراج الحق نے صحافیوں سے گفتگو کرتے ہوئے کہا کہ جب تک ملک میں عدل و انصاف کا موثر نظام قائم نہیں ہو گا مسائل حل نہیں ہوں گے۔ پیر پگاڑا کے ساتھ ملاقات بہت اچھی رہی۔ ہم نے اتفاق کیا ہے کہ ملک کی سلامتی، بقاء اورجمہوری نظام کے تحفظ کے لئے ہم آپس میں تعاون کریں گے اور مشاورت کا یہ عمل جاری رکھیں گے۔ انہوں نے کہاکہ عوام کے اندر مایوسی، غم و غصہ ہے اگر سیاسی قائدین نے مل کر مسائل کا حل نہ نکالا تو عوام کی یہ خاموشی اور اضطراب کسی بڑے طوفان کا پیش خیمہ ثابت ہو سکتی ہے۔ سراج الحق نے بتایا کہ ملاقات میں اس بات پر اتفاق کیا گیا کہ موجودہ الیکشن سسٹم کے اندر ریفارمز ضروری ہے اور ان ریفارمز کے لئے سب کو اعتماد میں لیا جائے، موجودہ سسٹم کے تحت ہونیوالے انتخابات سے تنازعات کا خاتمہ نہیں ہو سکے گا۔ سراج الحق نے کہا پہلے 4صوبے چلاکر دکھائیں پھر 30، چالیس بنا لیں، 4صوبے چلتے نہیں باقی کیسے چلائینگے۔ انہوں نے کہا کہ جلدازجلد بلدیاتی انتخابات کرائے جائیں، لڑائی سے کچھ ہاتھ نہیں آئیگا، ہو سکتا ہے سیاست اور جمہوریت کا خاتمہ ہو جائے۔ دریں اثناء پیپلزپارٹی کے رہنما سابق وزیراعظم یوسف رضا گیلانی نے بھی پیرپگاڑا سے انکی رہائش گاہ پر ملاقات کرکے سیاسی صورت حال پر تبادلہ خیال کیا۔ اس موقع پر گفتگو کرتے ہوئے پیرپگاڑا نے کہا کہ کونسی فورس ہے جو کرپشن کرنیوالوں کا احتساب کرے۔ احتساب سے پہلے الیکشن کا کوئی فائدہ نہیں ہو گا۔ انہوں نے کہاکہ وزیراعظم نوازشریف کو صرف پنجاب کی فکر ہے دیگر صوبوں یا وفاق کی نہیں، مڈٹرم الیکشن ملک کیلئے خطرناک ہونگے، موجودہ دور میں کرپشن کے سارے ریکارڈ ٹوٹ گئے۔ دوسری طرف کراچی میں تقریب سے خطاب کرتے ہوئے سراج الحق نے کہاکہ پاکستان کو بیرونی عناصر سے زیادہ خطرہ اشرافیہ سے ہے۔ کراچی والوں نے 20سال ایم کیو ایم کو ووٹ دئیے مگر انہیں حقوق نہیں ملے۔ انہوں نے کہاکہ ایک ڈاکٹر ناکام ہو تو دوسرے کے پاس علاج کیلئے جایا جاتا ہے کراچی والو ہماری طرف پلٹ آئو۔ انہوں نے کہاکہ میں 70دن سے دھرنے والوں کے پاس جاتا رہا، دونوں کے رہنمائوں سے مہنگائی اور غربت کیخلاف ملکر جہاد کرنے کو کہا سب نے جواب دیا یہ ہمارا کام نہیں ہم آپس میں لڑینگے میں نے بھی کہا لڑتے لڑتے ہو گئی گم ایک کی چونچ ایک کی دم۔
nawa-e-waqt
29.10.14